അഭിപ്രായഭിന്നത സഹകരണ ബാങ്ക് പ്രസിഡന്റ് തെരഞ്ഞെടുപ്പ് മാറ്റിവച്ചു കാഞ്ഞിരപ്പള്ളി: അഭിപ്രായഭിന്നതയെ തുടര്ന്ന് കാഞ്ഞിരപ്പള്ളി സെന്ട്രല് സര്വീസ് സഹകരണ ബാങ്കിലെ പ്രസിഡന്റ് തെരഞ്ഞെടുപ്പ് മാറ്റിവച്ചു. പ്രസിഡന്റിനെ തെരഞ്ഞെടുക്കാന് ഇന്നലെ ചേര്ന്ന യോഗത്തില് നാലു പ്രതിപക്ഷ അംഗങ്ങള് മാത്രമാണ് പങ്കെടുത്തത്. 11 അംഗ ഭരണ സമിതിയിലെ ആറ് കോണ്ഗ്രസ് അംഗങ്ങളും ഒരു മുസ്ലിം ലീഗ് അംഗവും പങ്കെടുക്കാതിരുന്നതിനെത്തുടര്ന്ന് കോറം തികയാതെ വരണാധികാരി യോഗം പിരിച്ചു വിടുകയായിരുന്നു. കോണ്ഗ്രസിലെ സുനില് തേനംമാക്കലും പി.എ. ഷെമീറും പ്രസിഡന്റ് സ്ഥാനത്തേക്ക് അവകാശവാദം ഉന്നയിച്ചതാണു പ്രതിസന്ധിക്കിടയാക്കിയത്. സുനിലിനൊപ്പം കോണ്ഗ്രസ് അംഗങ്ങളായ ടി.എസ്. രാജന്, നിബു ഷൗക്കത്ത്, മുസ്ലിം ലീഗ് അംഗം സിജ സക്കീര് എന്നിവരും ഷെമീറിനൊപ്പം സക്കീര് കട്ടൂപ്പാറ, നെസീമ ഹാരിസ് എന്നിവരും നിലയുറപ്പിച്ചതോടെ അഭിപ്രായ ഭിന്നത രൂക്ഷമായി. തുടര്ന്ന് പ്രശ്നം പരിഹരിക്കാന് ഡിസിസി പ്രസിഡന്റിന്റെ നേതൃത്വത്തില് ചര്ച്ച നടത്തിയെങ്കിലും പരിഹാരമുണ്ടായില്ല. പ്രസിഡന്റായിരുന്ന ടി.എസ്. രാജനെതിരേ എല്ഡിഎഫ് കൊണ്ടുവന്ന അവിശ്വാസ പ്രമേയത്തിനു കൂട്ടുനിന്ന സക്കീര് കട്ടൂപ്പാറയെ പാര്ട്ടിയില് നിന്നു പുറത്താക്കണമെന്നും ഇവര് യോഗത്തില് ആവശ്യപ്പെട്ടു. പിന്നീട് പ്രസിഡന്റ് സ്ഥാനത്തേക്ക് പി.എ. ഷെമീറിനെ പിന്തുണയ്ക്കണമെന്ന ഡിസിസി പ്രസിഡന്റിന്റെ നിര്ദേശവും മറു വിഭാഗം അംഗീകരിച്ചില്ല. അധികാരത്തിലേറിയ യുഡിഎഫ് ഭരണ സമിതിയില് അഞ്ച് കോണ്ഗ്രസ് അംഗങ്ങളും രണ്ട് മുസ്ലീം ലീഗ് അംഗങ്ങളാണുണ്ടായിരുന്നത്. പിന്നീട് പഞ്ചായത്ത് തെരഞ്ഞെടുപ്പുമായി ബന്ധപ്പെട്ട് ഒരു ലീഗ് അംഗം കോണ്ഗ്രസിലേക്കു ചേക്കേറി. കോണ്ഗ്രസിനു ഭരണം ലഭിച്ച ബാങ്കില് ആദ്യ ഒരു വര്ഷം പ്രസിഡന്റ് സ്ഥാനം ടി.എസ്. രാജനും പിന്നീടുള്ള നാല് വര്ഷം സുനില് തേനംമാക്കല്, പി.എ. ഷെമീര്, സക്കീര് കട്ടൂപ്പാറ എന്നിവര്ക്കു ഘട്ടങ്ങളായി നല്കാനുമായിരുന്നു പാര്ട്ടിയിലെ ധാരണ. എന്നാല്, കാലാവധി കഴഞ്ഞിട്ടും ടി.എസ്. രാജന് രാജിവയ്ക്കാതിരുന്നതിനെ തുടര്ന്നു കോണ്ഗ്രസിലുണ്ടായ അഭിപ്രായഭിന്നത മുതലെടുത്ത് അധികാരത്തിലേറാന് കോണ്ഗ്രസിലെ സക്കീര് കട്ടൂപ്പാറയെ കൂട്ടുപിടിച്ച് എല്ഡിഎഫ് അവിശ്വാസ പ്രമേയം കൊണ്ടുവന്നു. പ്രമേയം ചര്ച്ച ചെയ്യാന് ചേര്ന്ന യോഗത്തില് 11 അംഗ ഭരണസമിതിയിലെ നാല് എല്ഡിഎഫ് അംഗങ്ങളും കോണ്ഗ്രസിലെ സക്കീര് കട്ടൂപ്പാറയും മാത്രമാണ് പങ്കെടുത്തത്. കോണ്ഗ്രസ്മുസ്ലിം ലീഗ് അംഗങ്ങള് വിട്ടു നിന്നതോടെ പ്രമേയം പരാജയപ്പെട്ടു. എന്നാല്, പിറ്റേന്ന് പാര്ട്ടി നിര്ദേശ പ്രകാരം ടി.എസ്. രാജന് രാജിവയ്ക്കുകയും ചെയ്തു. തുടര്ന്ന് അടുത്ത പ്രസിഡന്റിനെ തെരഞ്ഞെടുക്കാനാണ് ഇന്നലെ യോഗം ചേര്ന്നത്.